***PRVAŠIĆI U SVIJETU KNJIGA***

U petak 23.travnja 2021. godine učenici 1.c razreda s učiteljicom Ivanom Sedlar nizom su aktivnosti obilježili Dan hrvatske knjige te Svjetski dan knjige i autorskih prva.

Obilježavanje ovog važnog datuma započeli smo zanimljivom prezentacijom o važnosti knjige u odrastanju i daljnjem životu svakog čovjeka. Složili smo se da je nam knjiga najbolji prijatelj, prava poslastica, vodič prostranstvima mašte i nepresušni izvor različitih znanja i bezrezervne zabave.

S obzirom da smo mi tek prvi razred upravo smo naučili sva slova i sada smo već pravi mali čitači pa je svaki učenik kratko ispričao koja je njegova najdraža pričica koju je samostalno pročitao i zašto bi upravo tu priču predložio prijateljima za čitanje.

Ilustrirali smo naslovnicu svoje najdraže priče, a zatim smo organizirali razrednu izložbu naših radova.

Potom smo posjetili školsku knjižnicu gdje je naša knjižničarka organizirala radionicu „Knjigama stvaramo svijet“. Tu smo ponajprije upoznali mudre izreke velikih književnika poput one Tina Ujevića koji je rekao: „Knjiga nije hrana, ali je poslastica!“, a zatim smo uredili pano plastificiranim naslovnicama najčitanijih dječjih bajki, priča i slikovnica. Učenici nisu krili oduševljenje izrađujući izložbeni pano zanimljivim naslovima koje su odmah nakon radionice zaželjeli samostalno posuditi i pročitati u Noći knjige koju smo se zbog epidemioloških mjera umjesto aktivnostima u našoj školskoj knjižnici dogovorili obilježiti sa svojim obitelji u večeri koja je pred nama.

Vrativši se u razred izradili smo umnu mapu s osnovnim pojmom „Knjiga“, a svoj doživljaj obilježavanjem ovog Dana djeca su izrazila zanimljivim rečenicama u svojim pisankama.

Ovo su neka dječje izjave:

 „Od danas mi je priča najbolji prijatelj!“,

„ Uz sve ove knjige mojoj mašti sada nema kraja…“,

 „Volim putovati s knjigom u nepoznate krajeve!“,

„Knjiga je moj najdraži slatkiš!“…

Mali novinari s nestrpljenjem su dočekali sat izvannastavnih aktivnosti gdje su stvarali vlastite stihove na temu „Knjiga i ja“, a zanimljiva pjesmica Grigora Viteza: „ Kakvu kome knjigu“ izazvala je potpuno oduševljenje među djecom.

Na kraju ove lijepe priče možemo samo dodati kako je naš cilj u potpunosti ostvaren. Mali čitatelji otkrili su blago svijeta knjige, a njihova želja da im svaki dan bude novo putovanje kroz korice zanimljivih knjiga najbolji je pokazatelj kako će knjiga uvijek imati svoje čitatelje i kako njena vrijednost nikada neće doći u pitanje.

 učiteljica Ivana Sedlar